Uznesenie Krajského súdu Košice sp. zn. 6S/41/2013 z 29. 1. 2014
Uznesenie Krajského súdu Košice z 29. januára 2014, sp. zn. 6S/41/2013, ECLI:SK:KSKE:2014:7013200321.4
Súd: Krajský súd Košice
Spisová značka: 6S/41/2013
ECLI: ECLI:SK:KSKE:2014:7013200321.4
Dátum vydania: 29. 1. 2014
Forma: Uznesenie
Text rozhodnutia
Súd: Krajský súd Košice Spisová značka: 6S/41/2013 Identifikačné číslo súdneho spisu: 7013200321 Dátum vydania rozhodnutia: 30. 01. 2014 Meno a priezvisko sudcu, VSÚ: JUDr. Milan Konček ECLI: ECLI:SK:KSKE:2014:7013200321.4 Uznesenie Krajský súd v Košiciach v právnej veci žalobcu : Mikuláš Vareha - VENIKOM, 076 82 Malá Bara, IČO: 35 479 345, zast. JUDr. Pavlom Gombosom, advokátom, Moldavská cesta 21/A, Košice 040 11 proti žalovanému : Finančné riaditeľstvo Slovenskej republiky, Lazovná 63, 974 01 Banská Bystrica v konaní o žalobe žalobcu proti rozhodnutiu žalovaného č. 1100301/1/1270738/2012/5098 zo dňa 15.11.2012, takto r o z h o d o l : Z a s t a v u j e konanie. Žiaden z účastníkov nemá právo na náhradu trov konania. o d ô v o d n e n i e : Žalobou zo dňa 06.03.2013, osobne podanou na Krajskom súde v Košiciach dňa 11.03.2013, sa žalobca domáhal preskúmania zákonnosti rozhodnutia žalovaného č.1100301/1/1270738/2012/5098 zo dňa 15.11.2012, ktorým tento potvrdil rozhodnutie Daňového úradu Košice č. 9813401/5/2341721/2012/Las zo dňa 27. 08. 2012. Podaním žaloby vznikla žalobcovi povinnosť zaplatiť súdny poplatok z návrhu na preskúmanie zákonnosti rozhodnutia orgánu verejnej správy na základe žaloby vo výške 70,- eur, splatný dňom vzniku poplatkovej povinnosti ( § 8 ods. 1 a § 5 ods. 1, písm. a/ zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, na základe položky 10 písm. a) sadzobníka súdnych poplatkov, ktorý tvorí prílohu zákona č. 71/1992 Zb.). Krajský súd v Košiciach výzvou zo dňa 22. 03. 2013, doručenou vtedy zvolenému zástupcovi žalobcu ( JUDr. Martina Gombosová ) dňa 25. 03. 2013, vyzval žalobcu na zaplatenie súdneho poplatku za žalobu vo výške 70,-- eur podľa pol. 10a) Sadzobníka súdnych poplatkov zákona č. 71/1992 Zb. o súdnych poplatkoch v platnom znení, v lehote do 10 dní odo dňa doručenia výzvy. Ako reakciu na túto výzvu predložil žalobca súdu návrh na oslobodenie od súdnych poplatkov kde okrem iného uviedol, že súdom vyrubená povinnosť uhradiť súdny poplatok žalobcovi prakticky znemožňuje domáhať sa ochrany svojich práv súdnou cestou, ktoré predstavuje jeho ústavné právo zaručené Ústavou SR. Žalobca poukazuje, že nemá žiaden hnuteľný ani nehnuteľný majetok relevantnej hodnoty, ktorý by bolo možné speňažiť a s ktorým môže disponovať. Keďže žalobca k tomuto návrhu nepripojil žiadne doklady preukazujúce jeho tvrdenia a teda súd nemal na základe čoho posúdiť opodstatnenosť tam uvedených žalobcových argumentov, vyzval tohto listom zo dňa 17.10.2013, č.k. 6S/41/2013 - 38, doručeným mu dňa 28.10.2013 ( dňa 14.06.2013 na základe dohody o zániku plnej moci skončilo zastupovanie žalobcu JUDr. Martinou Gombosovou ), aby v lehote 10 dní doplnil svoju žiadosť o oslobodenie od súdnych poplatkov tak, že súdu doručí vyplnené tlačivo, ktorého vzor je zverejnený na webovom sídle MS SR (§ 138/2 písm. a/ O.s.p. ), svoje daňové priznania za uplynulé roky 2006 - 2012 vrátane, aby uviedol a dokladoval výpisom z Obchodného registra a zo Živnostenského registra celkový počet spoločností, v ktorých bol p. I. D. konateľom prípadne je konateľom naďalej ( vrátane tých, kde je p. I. D. podnikateľom ako fyzická osoba) personálne prepojených s menovaným p. I. D. a zároveň počet súdnych konaní a tieto konania označil podľa sp.zn. Krajského súdu v Košiciach, prípadne iného súdu, v ktorých konaniach je p. I. D. žalobcom resp. žalobcom je spoločnosť, v ktorej bol konateľom, prípad ne je konateľom naďalej ( vrátane tých, kde je p. I. D. podnikateľom ako fyzická osoba) a ktoré spoločnosti sú personálne spojené s menovaným p. I. D.. Súčasne bol vyzvaný, aby dokladoval svoje majetkové pomery výpismi z účtov spoločnosti. Na túto výzvu žalobca nijakým spôsobom nereagoval. Preto súd uznesením zo dňa 27.11.2013, č.k. 6S/41/2013 - 48, žalobcovi oslobodenie od súdnych poplatkov nepriznal. Na základe existencie pravidiel právnej logiky, sa preto na povinnosti žalobcu zaplatiť súdny poplatok vo výške 70,- eur v zmysle hore uvedenej výzvy, nič nezmenilo. Žalobca, však doteraz súdny poplatok nezaplatil. Podľa § 10 ods. 1, veta prvá a druhá zákona č. 71/1992 Zb., ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Z vyššie uvedených dôvodov a v zmysle citovaného zákonného ustanovenia, súd konanie podľa ustanovenia § 10 ods. 1 zákona č. 71/1992 Zb. zastavil. Rozhodnutie o trovách konania sa opiera o ustanovenie § 146 ods. 1 písm. c) O.s.p. použitého v spojitosti s ustanovením § 246c O.s.p. Vo veci senát rozhodol pomerom hlasov 3:0. Poučenie: P o u č e n i e : Proti tomuto uzneseniu je prípustné odvolanie na Najvyšší súd Slovenskej republiky v Bratislave prostredníctvom Krajského súdu v Košiciach do 15 dní odo dňa doručenia uznesenia, pričom odvolanie musí byť písomné v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha.

